**Audiere publică**

**Introducerea benzilor dedicate transportului public**

**În municipiul Chișinău, transportul public (troleibuzele, autobuzele și microbuzele) circulă împreună cu traficul general**. Regimul mixt de funcționare reduce semnificativ din atractivitatea transportului public, în condițiile în care unitățile de transport sunt blocate în ambuteiaje, în special în zonele centrale. Astfel, transportul public poate fi descris ca fiind nesigur, lent, și nepregătit să satisfacă cererea din partea locuitorilor.

**O soluție pentru îmbunătățirea situației și reducerii interacțiunii transportului public cu autovehiculele private este instituirea benzilor dedicate pentru transportul public.** O asemenea bandă ar permite transportului public să evite/să ocolească ambuteiajele, iar viteza ridicată de deplasare ar putea contribui și la creșterea numărului de pasageri care ar putea utiliza transportul public.

În acest context, Institutul pentru Politici și Reforme Europene vine cu propunerea introducerii benzii dedicate pentru transportul public pe bd. Ștefan cel Mare și Sfânt; bd. Grigore Vieru; str. Bănulescu-Bodoni și str. Pușkin. Pe data de 6 iunie, ora 17:30 la Primăria Chișinău, va fi organizată audierea publică unde vom prezenta propunerea și vom discuta despre impactul acesteia și care ar fi avantajele și dezavantajele unei asemenea acțiuni.